ประกาศคณะกรรมการกำกับกิจการพลังงาน เรื่อง หลักเกณฑ์การจัดทำประกาศ เครื่องหมาย และวิธีการแจ้งสิทธิในเขตระบบโครงข่ายพลังงาน (ฉบับที่ 2) พ.ศ. 2555
ประกาศคณะกรรมการกำกับกิจการพลังงาน
ประกาศคณะกรรมการกำกับกิจการพลังงาน
เรื่อง
หลักเกณฑ์การจัดทำประกาศ เครื่องหมาย
และวิธีการแจ้งสิทธิในเขตระบบโครงข่ายพลังงาน
(ฉบับที่ ๒)
พ.ศ. ๒๕๕๕
 

โดยที่เป็นการสมควรแก้ไขเพิ่มเติมหลักเกณฑ์ การจัดทำประกาศ
เครื่องหมาย และวิธีการแจ้งสิทธิในเขตระบบโครงข่ายพลังงาน
ให้เหมาะสมและสอดคล้องกับภารกิจตามพระราชบัญญัติการประกอบกิจการพลังงาน
อำนาจตามความในมาตรา ๑๐๖ แห่งพระราชบัญญัติการประกอบกิจการพลังงาน พ.ศ. ๒๕๕๐
อันเป็นกฎหมายที่มีบทบัญญัติบางประการเกี่ยวกับการจำกัดสิทธิเสรีภาพของบุคคล ซึ่งมาตรา
๒๙ ประกอบกับมาตรา ๓๓ มาตรา ๔๑ มาตรา ๔๒ และมาตรา ๔๓
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการกำกับกิจการพลังงานออกประกาศไว้ ดังต่อไปนี้

ข้อ ๑ ประกาศนี้เรียกว่า ประกาศคณะกรรมการกำกับกิจการพลังงาน เรื่อง หลักเกณฑ์การจัดทำประกาศ
เครื่องหมาย และวิธีการแจ้งสิทธิในเขตระบบโครงข่ายพลังงาน (ฉบับที่ ๒) พ.ศ. ๒๕๕๕

ข้อ ๒[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้ยกเลิกความในข้อ ๕
ของประกาศคณะกรรมการกำกับกิจการพลังงาน เรื่อง หลักเกณฑ์การจัดทำประกาศ
เครื่องหมาย และวิธีการแจ้งสิทธิในเขตระบบโครงข่ายพลังงาน พ.ศ. ๒๕๕๒ และให้ใช้ความต่อไปนี้แทน
ข้อ ๕ เมื่อคณะกรรมการให้ความเห็นชอบแผนผังแสดงรายละเอียดของลักษณะทิศทางและแนวเขตในการวางระบบโครงข่ายพลังงานแล้วให้สำนักงานประกาศกำหนดเขตระบบโครงข่ายพลังงานโดยปิดประกาศไว้
ณ สำนักงานเขต หรือที่ว่าการอำเภอ หรือกิ่งอำเภอ ที่ทำการกำนัน
ที่ทำการผู้ใหญ่บ้านแห่งท้องที่ที่เขตระบบโครงข่ายพลังงานนั้นตั้งอยู่
ภายในสิบห้าวันนับแต่วันที่คณะกรรมการให้ความเห็นชอบ
หรือดำเนินการอื่นใดตามที่คณะกรรมการเห็นสมควร
ให้สำนักงานแจ้งประกาศตามวรรคหนึ่งให้ผู้รับใบอนุญาตทราบภายในเจ็ดวันนับแต่วันที่สำนักงานประกาศกำหนดเขตระบบโครงข่ายพลังงาน

ข้อ ๔ ให้ยกเลิกความในวรรคสองของข้อ ๖
ของประกาศคณะกรรมการกำกับกิจการพลังงาน เรื่อง หลักเกณฑ์การจัดทำประกาศ
เครื่องหมาย และวิธีการแจ้งสิทธิในเขตระบบโครงข่ายพลังงาน พ.ศ. ๒๕๕๒


ประกาศ
ณ วันที่ ๗ มิถุนายน พ.ศ. ๒๕๕๕
ดิเรก ลาวัณย์ศิริ
ประธานกรรมการกำกับกิจการพลังงาน









ปริยานุช/ผู้จัดทำ
๑๒ กรกฎาคม
๒๕๕๕

ณัฐพร/ผู้ตรวจ
๑๒ กรกฎาคม
๒๕๕๕

















































[๑] ราชกิจจานุเบกษา
เล่ม ๑๒๙/ตอนพิเศษ ๑๐๗ ง/หน้า ๕๘/๖ กรกฎาคม ๒๕๕๕